Joernalis deel agter-die-skerms inligting van SA se gruwelikste misdadeDe Wet Potgieter by sy boeke. Foto: Phillip Bruwer Die ervare ondersoekende joernalis en skrywer, De Wet Potgieter, het Woensdagaand sy splinternuwe boek, Grusaam, in Pretoria bekend gestel. In hierdie boek loop De Wet terug op die spore van ’n klomp geweldenaars in Suid-Afrika se geskiedenis. Dié geweldsmisdade, wat van die laat tagtigerjare tot in die nuwe millennium gepleeg is, wissel van fanatiese verregses wat medeburgers koelbloedig afmaai, tot geweldenaars wat hoëprofiel-staatsmoorde gepleeg het. Hy neem die leser tot agter die skerms van die mees omstrede voorvalle in ons land. Met sy onverskrokke skryfstyl betrek De Wet jou sodat jy deel voel van sake. Grusaam deel hy inligting wat nog nie voorheen openbaar gemaak is nie. Wat het werklik die nag van 17 Junie 1992 in Boipatong gebeur? Wat was die dryfkrag agter die gru-aanval op Alison Botha? Wat het van die doodgewone polisieman André Stander ’n gewetenlose bankrower gemaak? Wie het eerste die verband tussen Gert van Rooyen se slagoffers en ’n moontlike mensehandelsaak raakgesien? De Wet vertel hoe hy as joernalis te werk gegaan het om verslag te doen oor elk van dié grusame sake. Hierdie boek neem jou terug na die bloedige koerantopskrifte van gister. De Wet se boek is by alle toonaangewende boekwinkels beskikbaar teen R220.00.